En politibetjent blev sent torsdag aften udsat for vold og trusler efter anholdelsen af en spirituspåvirket mand. Episoden skete kort før midnat på Randersvej i Hobro, hvor en borger havde set en slingrende bil på vejen. Borgeren kontaktede derfor Nordjyllands Politi, som rykkede ud til den mandlige fører af bilen. - Da vi får fat på ham, viser det sig, at han er spirituspåvirket. Så vi anholder ham og vil køre ham hen for at få taget en blodprøve, siger Jess Falberg, der er vagtchef hos Nordjyllands Politi, til TV2 Nord. Men under anholdelsen begynder den mandlige bilist at gøre kraftig modstand, forklarer politiet. - Faktisk så meget, at bilisten nikker den ene politimand en skalle. Han prøver også at bide ham i låret, og så slår han betjenten med en albue i brystet og truer ham på livet, forklarer vagtchef Jess Falberg til TV2 Nord. En række sigtelser Politibetjenten kom ifølge Nordjyllands Politi ikke noget til, da betjenten nåede at afværge overfaldet. Den anholdte bilist sidder fredag morgen fortsat på politigården og afventer en vurdering af, om han skal fremstilles i grundlovsforhør. Bilisten er nu sigtet for trusler og vold mod tjenestemand i funktion. Derudover er han sigtet for spirituskørsel og for at køre uden kørekort.

Opsummering:
Den spirituspåvirkede bilist har nu fået en række sigtelser efter torsdagens episode.